Dwa kamel

fabula bay Gianni Rodari
Un ves ungorba-ney kamel shwo a dwagorba-ney kamel:
— Amiga, me afsosi om yu. Me kondoli yu.
— Kwo ye? — toy-la fa-astoni. — Sembli ke me bu es in traur.
— Oo, me vidi, — ungorba-ney kamel kontinu, — me vidi ke yu iven bu samaji,
komo nofelise yu es. Yu es ya kamel, sam kom me, bat yu hev defekta: yu hev dwa
gorba inplas un. Sertem, es muy, muy triste.
— Pardoni me, — dwagorba-ney kamel jawabi, — me bu yao-te shwo se a yu,
me bu yao-te ofensi yu, bat sikom yu selfa begin sey kunshwosa, yu mus jan, ke yu hi
es nofelise. Bikos yu hi hev defekta. Inplas normale-kamel-ney dwa gorba yu hev sol
un.
Pa tal manera li disputi aika longtaim, iven hampi batali.
Turan li vidi un beduin kel go pas.
— Nu kwesti ba ta, hu es prave, — ungorba-ney kamel proposi.
Beduin audi li sabrem, sheiki kapa, jawabi:
— Amigas, yu ambi hev defekta. Bat gorba bu es problema. Natura he doni li a
yu. Dwagorba-ney kamel es jamile por ke ta hev dwa gorba, ungorba-ney-la es jamile
por ke ta hev sol un gorba. E om defekta, yu ambi hev defekta in kapa hi, por ke yu bu he
samaji to til nau!
Hu komandi?
Category:Fabula